শীত পড়ার সময় এসে গেল। তবু অসময়ের বৃষ্টি পিছু ছাড়ছে না বাংলার। 
আবহাওয়া দফতরের পূর্বাভাস মিলিয়ে দিয়েই মঙ্গলবার রাত থেকে কলকাতা-সহ দক্ষিণবঙ্গের বিভিন্ন জেলায় ঝিরঝিরে বৃষ্টি শুরু হয়ে যায়। এ দিন সকাল থেকেও আকাশ মেঘে ঢাকা রয়েছে। বেড়েছে বৃষ্টির পরিমাণ।
আবহাওয়া দফতরের পূর্বাভাস অনুযায়ী, আগামী দু’দিনে এই বৃষ্টির পরিমাণ আরও বাড়বে। ফলে ভোগান্তি বাড়বে সাধারণ মানুষের।
আলিপুর আবহাওয়া দফতর জানিয়েছে, দক্ষিণ বঙ্গোপসাগরের উপরে একটি নিম্নচাপ রয়েছে। সেই নিম্নচাপটি বর্তমানে দক্ষিণবঙ্গ লাগোয়া বঙ্গোপসাগরের উপরে অবস্থান করছে। যার ফলে বৃহস্পতি এবং শুক্রবারও কলকাতা এবং কলকাতা লাগোয়া দুই চব্বিশ পরগনা, পূর্ব মেদিনীপুরে বেশি বৃষ্টি হবে। দক্ষিণবঙ্গের অন্যান্য জেলাগুলিতেও শুক্রবার পর্যন্ত বিক্ষিপ্ত বৃষ্টির পূর্বাভাস দিয়েছে হাওয়া অফিস।
তবে বৃষ্টির জন্য তাপমাত্রা কিছুটা কমলেও এখনই রাজ্যে শীত পড়ছে না বলেই জানিয়েছে হাওয়া অফিস। বরং শীত আসার ক্ষেত্রে এই নিম্নচাপই বাধা হয়ে দাঁড়াচ্ছে বলে জানিয়েছেন আবহবিদরা। 
অসময়ের এই বৃষ্টির জেরে দিঘা বেড়াতে গিয়েও বিপাকে পড়েছেন পর্যটকরা। সকালের দিকে ছাতা মাথায় অনেকেই সমুদ্রের পাড়ে ভিড় করেন। কিন্তু বৃষ্টি চলায় এবং আকাশ মেঘলা থাকায় অধিকাংশ পর্যটকই সমুদ্রে নামতে পারেননি।
বুধবার সকালে বৃষ্টি ভেজা দিঘা, দেখুন ভিডিও
 

 
এ দিকে অসময়ের এই বৃষ্টিতে ডেঙ্গির প্রকোপ আরও বাড়ার আশঙ্কা করছেন চিকিৎসকরা। এমনিতেই জ্বর, সর্দি-কাশির সমস্যায় নাকাল আট থেকে আশি। আবহাওয়ার এই খামখেয়ালিপানায় তাই আরও সতর্ক থাকার পরামর্শ দিচ্ছেন চিকিৎসকরা।